RÅDETS AFGØRELSE af 10. april 1995 om ydelse af makrofinansiel bistand til Hviderusland (95/132/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1), forelagt efter høring af Det Monetære Udvalg,

under henvisning til udtalelse fra Europa-Parlamentet (2), og

ud fra følgende betragtninger:

Hviderusland er ved at gennemføre fundamentale politiske og økonomiske reformer og udfolder betydelige bestræbelser på at indføre en markedsøkonomi;

Hviderusland, De Europæiske Fællesskaber og deres medlemsstater har undertegnet en partnerskabs- og samarbejdsaftale, som vil bidrage til opbygningen af et fuldt samarbejdsforhold;

Hviderusland nåede i 1993 til enighed med Den Internationale Valutafond (IMF) om en første runde af stabiliserings- og reformforanstaltninger, der vil blive støttet af køb under IMF's systemtransformationsfacilitet (STF); IMF's bestyrelse godkendte udbetalingen af første STF-rate i 1993; de hviderussiske myndigheder vedtog i efteråret 1994 et ambitiøst stabiliserings- og strukturreformprogram; IMF's bestyrelse godkendte i januar 1995 udbetalingen af anden STF-rate, og Hviderusland og IMF har indgået en aftale om at støtte dette program med et stand-by arrangement;

de hviderussiske myndigheder har anmodet om finansiel bistand fra de internationale finansielle institutioner, Fællesskabet og andre bilaterale långivere; ud over den gældsomlægning og den finansiering, der skønnes, at kunne tilvejebringes via IMF og Verdensbanken, er der fortsat et finansieringsgab på ca. 250 mio. US $ for hele programperioden, som skal dækkes;

de hviderussiske myndigheder har givet tilsagn om i fuldt omfang og rettidigt at honorere deres eksterne finansielle forpligtelser over for Fællesskabet;

et langfristet lån til Hviderusland fra Fællesskabet er egnet til at kunne bidrage til at lette landets stramme eksterne finansielle situation og til at støtte de mål, som ligger til grund for regeringens reformbestræbelser;

Kommissionen bør forvalte et sådant lån;

traktaten indeholder ikke anden hjemmel end den i artikel 235 fastsatte for vedtagelsen af denne afgørelse -

TRUFFET FØLGENDE AFGØRELSE:

Artikel 1

1. Fællesskabet yder Hviderusland et langfristet lån på op til 75 mio. ECU med en maksimal løbetid på ti år med henblik på at sikre en holdbar betalingsbalancesituation og styrke reservestillingen.

2. Kommissionen bemyndiges til på Fællesskabets vegne at låne de nødvendige midler, som vil blive stillet til rådighed for Hviderusland i form af et lån.

3. Kommissionen forvalter dette lån i nært samråd med Det Monetære Udvalg og i overensstemmelse med enhver aftale, der måtte blive indgået mellem IMF og Hviderusland.

Artikel 2

1. Kommissionen bemyndiges til, efter samråd med Det Monetære Udvalg, at forhandle med de hviderussiske myndigheder om de betingelser for den økonomiske politik, som er knyttet til lånet. Betingelserne skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssige mellemrum i samarbejde med Det Monetære Udvalg og i tæt samordning med IMF, at Hvideruslands økonomiske politik er i overensstemmelse med formålene med lånet, og at lånebetingelserne opfyldes.

Artikel 3

1. Lånet stilles til rådighed for Hviderusland i to rater. Under iagttagelse af artikel 2, stk. 1, frigives første rate, når IMF's bestyrelse har godkendt et stand-by arrangement.

2. Anden rate frigives under iagttagelse af bestemmelserne i artikel 2, stk. 2, og på betingelse af, at der sker tilfredsstillende fremskridt med gennemførelsen af stand-by arrangementet, dog tidligst to kvartaler efter udbetalingen af første rate.

3. Midlerne betales til Hvideruslands centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valideringsdato og foretages på en sådan måde, at Fællesskabet ikke involveres i omlægningen af lånenes løbetid eller udsættes for valutakurs- eller renterisici eller andre kommercielle risici.

2. Kommissionen træffer de nødvendige foranstaltninger til at indføje en klausul om førtidig tilbagebetaling i lånebetingelserne og også til at anvende en sådan klausul, hvis Hviderusland træffer beslutning herom.

3. Giver omstændighederne mulighed for at sænke renten på lånene, kan Kommissionen på Hvideruslands anmodning helt eller delvis refinansiere sin oprindelige lånoptagelse eller omlægge de finansielle betingelser derfor. En sådan refinansiering eller omlægning gennemføres i overensstemmelse med de betingelser, der er fastsat i stk. 1, og må ikke resultere i en forlængelse af den gennemsnitlige løbetid på de berørte lån eller i en forhøjelse af retsgælden, opgjort til den løbende valutakurs, på datoen for disse transaktioner.

4. Hviderusland bærer alle de omkostninger, som Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det Monetære Udvalg underrettes mindst én gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen tilstiller mindst én gang om året Europa-Parlamentet og Rådet en beretning, hvori gennemførelsen af denne afgørelse evalueres.

Udfærdiget i Luxembourg, den 10. april 1995.

På Rådets vegne

A. JUPPÉ

Formand

(1) EFT nr. C 82 af 4. 4. 1995.

(2) Udtalelsen afgivet den 17. marts 1995 (endnu ikke offentliggjort i Tidende).